Innholdet som skulle vises her støttes dessverre ikke lenger.

Fiolinisten Arve Tellefsen sitter på scenen på en stol. Han er blank i øynene.

Kraftfulle toner klinger utover lokalet. Tellefsen lener seg tilbake.

Fiolinisten er en gutt på 10 år, med tre år på Trondheim kommunale musikk- og kulturskole bak seg.

Mesterklasse

Full innsats fra Joakim Røbergshagen. Foto: Jon Arne Hoff Johansen / NRK

Arve Tellefsen har en mesterklasse på Vinterfestspill på Røros. Hans oppgave er å gi gode råd til unge musikere, men i løpet av denne framføringa blir han satt ut.

Dette er mer en normalt. Langt mer.

– Når en opplever slike musikere er det en overraskelse. Et sjokk nærmest, sier Tellefsen.

Det er ikke et enkelt nybegynnerstykke som smyger seg lekende langs benkeradene.

– Jeg spilte ikke så vanskelige stykker selv da jeg var 10 år, sier Tellefsen.

Noe av det største

Dette gjorde inntrykk på Arve Tellefsen Foto: Jon Arne Hoff Johansen / NRK

Den unge musikeren, Joakim Røbergshagen, behersker situasjonen. Han stråler på scenen. Det ser ut som om han er i musikken.

– Dette er noe av det største jeg har hørt. Dette kommer til å bli bra, det er bra allerede, sier Tellefsen og rister på hodet.

Han ønsker den unge fiolinisten lykke til videre. Dette ble en mesterklassetime av de sjeldne.

